{{WikidataCoord}} – missing coordinate data

Το **Ντύρνσταϊν** (γερμανικά: *Dürnstein*) είναι αυστριακή κωμόπολη στις όχθες του Δούναβη, στο ομόσπονδο κρατίδιο της Κάτω Αυστρίας. Στο δήμο ανήκουν και οι οικισμοί Όμπερλοϊμπεν και Ούντερλοϊμπεν. Το Ντύρνσταϊν βρίσκεται στην κοιλάδα Βαχάου, η οποία έχει συμπεριληφθεί από το 2000 στον Κατάλογο Μνημείων Παγκόσμιας Κληρονομιάς της UNESCO.

Ιστορία
-------

Η πόλη πήρε την ονομασία της από το κάστρο Ντύρνσταϊν που δεσπόζει στα δυτικά της.
Ο Azzo von Gobatsburg  απέκτησε την περιοχή γύρω από το κάστρο από το αββαείο Tegernsee. Ο εγγονός του, ο Χαντμάρ Α'  ήταν αυτός που έκτισε το κάστρο γύρω στα 1100. Η πόλη Ντύρνσταϊν και το κάστρο συνδέονται με ένα αμυντικό τείχος. Η πρώτη γραπτή αναφορά που έχουμε για το κάστρο είναι του 1192, όταν ο Άγγλος βασιλιάς Ριχάρδος ο Λεοντόκαρδος, επιστρέφοντας από την Γ΄ Σταυροφορία, πιάστηκε αιχμάλωτος κοντά στη Βιέννη και φυλακίστηκε στο κάστρο Ντύρνσταϊν από τον Δεκέμβριο του 1192 έως τον Μάρτιο του 1193. Υπεύθυνος για την φυλάκισή του ήταν ο Λεοπόλδος Ε΄ της Αυστρίας, ο οποίος είχε προσβληθεί γιατί ο Ριχάρδος είχε κατεβάσει τη σημαία του Λεοπόλδου από τα τείχη της Άκρας, όταν την κατέλαβαν οι σταυροφόροι μετά από διετή πολιορκία. Επίσης τον υποψιαζόταν για τη δολοφονία του ξαδέλφου του Κορράδου του Μομφερράτου. Με αυτήν την κατηγορία, τον παρέδωσε στον Γερμανό βασιλιά Ερρίκο ΣΤ΄, από τον οποίο απελευθερώθηκε πληρώνοντας ακριβά λύτρα. 

Στα μέσα του 14ου αιώνα ο Αλβέρτος Β΄ της Αυστρίας απέκτησε το Ντύρνσταϊν από τους κληρονόμους του. Στη συνέχεια η πόλη πέρασε στους Άρχοντες του Zelking (1622), στους Zinzendorf (1634) και τελικά στους κόμητες (αργότερα Πρίγκιπες) του Starhemberg το 1663. Το 1476 ο αυτοκράτορας Φρειδερίκος Γ΄ της Αγίας Ρωμαϊκής Αυτοκρατορίας παραχώρησε το δικαίωμα στους κατοίκους του Ντύρνσταϊν να χρησιμοποιούν μια εικόνα της πόλης τους για έμβλημα. Το 1551 μια πυρκαγιά κατέστρεψε ολόκληρη την πόλη, οι κάτοικοι χρειάστηκαν 10 χρόνια για να την ξαναχτίσουν. Το 1645, οι Σουηδοί υπό τον Λέναρτ Τόρστενσον κατέκτησαν το Ντύρνσταϊν στην τελική φάση του Τριακονταετούς Πολέμου. Όταν αποχώρησαν οι Σουηδοί ανατίναξαν την πύλη του κάστρου και από τότε το κάστρο άρχισε να ερημώνει.

Στις 11 Νοεμβρίου 1805 διεξήχθη η μάχη του Ντύρνσταϊν-Λόιμπεν στα πλαίσια του Πόλεμου του Γ΄ Συνασπισμού των Ναπολεόντιων Πολέμων. Το 1902 το άνοιγμα σταθμού ατμόπλοιων στο Δούναβη και το 1909 η κατασκευή σιδηροδρομικού δικτύου (Wachaubahn) έφεραν οικονομική άνθηση στην πόλη.

Αμπελουργία
-----------

Η αμπελουργία έχει μεγάλη οικονομική σημασία για ολόκληρη την κοιλάδα Βαχάου. Οι πλαγιές της κοιλάδας, κατεβαίνοντας προς τις όχθες του Δούναβη, καλύπτονται από αναβαθμίδες χωρισμένες με ξερολιθιές, όπου η αμπελουργία είναι η βασική καλλιέργεια. Το πιο διάσημο αυστριακό οινοποιείο, το Domäne Wachau, για το οποίο υπάρχει η πρώτη γνωστή τεκμηριωμένη αναφορά από το 1137, έχει τα κελάρια του έξω από τα τείχη της πόλης του Ντύρνσταϊν. Αρχικά ανήκε στους εκάστοτε άρχοντες του Ντύρνσταϊν, από τα μέσα του 20ου αιώνα ανήκει στο Συνεταιρισμό αμπελουργών Βαχάου.

Αξιοθέατα
---------

 Το αββαείο του Ντύρνσταϊν
* Τα ερέιπια του κάστρου Ντύρνσταϊν: από το αρχικό συγκρότημα σώζονται εν μέρει οι αμυντικοί πύργοι και η ανατολική πύλη της πόλης με τον πύργο.
* Το δημαρχείο: στεγάζεται από το 1547 σε ένα παλαιότερο γοτθικό κτίριο στο κέντρο της πόλης, το οποίο ανακαινίστηκε το 1563 σε αναγεννησιακό ρυθμό. Η αυλή, με μια γραφική σκάλα είναι ένα από τα κύρια χαρακτηριστικά του.
* Το αββαείο του Ντύρνσταϊν: ιδρύθηκε το 1410. Ο πύργος του Ναού της Κοίμησης της Θεοτόκου με το γαλανόλευκο χρώμα θεωρείται το ορόσημο του Βαχάου.
* Kunigundenkirche: χτίστηκε στο πρώτο μισό του 13ου αιώνα και αφιερώθηκε στην Αγία Κουνιγούνδη. Γκρεμίστηκε το 1783, έχει σωθεί μόνο το καμπαναριό της και το σκευοφυλάκιο.
* Η πύλη του Κρεμς: είναι η ανατολική πύλη των τειχών της πόλης, τα οποία στα νότια έφταναν στο Δούναβη και βόρεια στο κάστρο. Είναι ένα τετράγωνο κτίσμα, 4 ορόφων, κατασκευασμένο τον 15 αιώνα.
* Το νέο κάστρο: χτίστηκε το 1622 από τον Christoph Wilhelm von Zelking. Είναι ένα τετραγωνισμένο κτίριο χτισμένο γύρω από μια μικρή αυλή και η πλευρά του που βλέπει στο Δούναβη πλαισιώνεται από δύο πύργους. Από τη δεκαετία του '60 το κάστρο μετατράπηκε σε ξενοδοχείο.

Σημειώσεις
----------

1. ↑  Ιδρυτής της οικογένειας Kuenringer (επίσης Λόρδοι του Kuenring) από τη Σαξονία ή τη Ρηνανία (Trier), ήρθε στη σημερινή Κάτω Αυστρία τον 11ο αιώνα
2. ↑  Αββαείο των Βενεδικτίνων που ιδρύθηκε τον 8ο αιώνα στη λίμνη Tegernsee στη Βαυαρία
3. ↑  Ο Χαντμάρ Α' αναφέρεται για πρώτη φορά το 1125 και το όνομα Κούνριγκερ δόθηκε για πρώτη φορά σ' αυτόν το 1132. Ο τελευταίος Κούνρινγκερ πέθανε το 1594. Οι Λίχτενσταϊν θεωρούνται οι κληρονόμοι των Κούνριγκερ

Παραπομπές
----------

1. 1 2  
«Ερείπια κάστρου Ντύρνσταϊν». Institut für Realienkunde des Mittelalters und der frühen Neuzeit. Ανακτήθηκε στις 12 Σεπτεμβρίου 2023.
2. ↑  
«History». Επίσημος ιστότοπος της πόλης του Ντύρνσταϊν. Ανακτήθηκε στις 10 Σεπτεμβρίου 2023.
3. ↑  
«Domäne Wachau». Domäne Wachau. Ανακτήθηκε στις 12 Σεπτεμβρίου 2023.
4. ↑  
«Historical Buildings». Επίσημος ιστότοπος της πόλης του Ντύρνσταϊν. Ανακτήθηκε στις 10 Σεπτεμβρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ντύρνσταϊν** |

* (Γερμανικά) Επίσημος ιστότοπος

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Αυστρία
 |

 |